Dissipline - Laerskool George-Suid
Dissipline beteken dus eintlik om te leer, op te lei, of af te rig. Dit behels die vorming van die kind se karakter in sy totaliteit deur goeie gedrag aan te moedig en onaanvaarbare gedrag reg te stel. Dissipline is alles wat 'n opvoeder vir die kind doen of sê om hom/haar op die pad na volwassenheid te begelei.
Klik hier om die puntestelsel af te laai.
Hierdie dissiplinêre beleid is opgestel met inagneming van die Suid-Afrikaanse Skolewet.
Gedrags- en dissiplinêre probleme van leerders neem beslis toe. Hierdie probleme manifesteer hoofsaaklik in die Hoërskool, veral in gevalle waar daar nie in die Laerskool teenoor onaanvaarbare gedrag en swak dissipline opgetree of 'n oplossing daarvoor gevind is nie.
Ouers is en sal altyd primêre opvoeders van u kinders wees, en ons is dankbaar teenoor ouers, dat ongeveer 95% van leerders 'n goeie opvoeding ontvang. Die meeste van hierdie kinders sal derhalwe nie deur die dissiplinêre stelsel geaffekteer word nie. Daar is egter die bekommernis dat die 5% "oortreders" aan die toeneem is en hierdie dissiplinêre stelsel is daar om hierdie groei te strem!
Die skool is 'n geordende gemeenskap en tree altyd gedissiplineerd op – dit is bevorderlik vir prestasie. Die beste is selfdissipline en daarom streef ons tot ons eie voordeel en tot voordeel van mekaar altyd daarna. Die samewerking van elke leerder, ouer en onderwyser word vriendelik gevra.
Dissipline is daarop gerig om die leerder ten beste vir die lewe voor te berei. Om te dissiplineer beteken om op te voed. Straf is maar net 'n tydelike deel van dissipline: 'n korttermynreël om die leerder van verkeerde optrede te weerhou.
Ouers is primêr verantwoordelik vir dissipline van hulle kind en moet saam met die kind oplossings vir probleme vind.
Anti-Boelie Groot Vyf
Hanteer 'n boelie so
As jy bang is vir iemand anders en jy wys vir daardie persoon hoe jy voel, gaan hy aanhou om jou te boelie. Wanneer jy verby 'n boelie loop, hou jou kop hoog en stap verby sonder om in sy rigting te kyk.
Moenie betrokke raak in 'n woordewisseling met 'n boelie nie. As 'n boelie jou dreig of iets slegs vir jou sê, ignoreer hom of haar en stap verby. Boelies hou daarvan om 'n reaksie by ander te kry. As jy hom ignoreer, mag dit sy gedrag stopsit.
As die boelie aanhou om jou te treiter, sê hard en duidelik vir hom of haar om dit stop te sit. Maats moet ook leer om saam te staan en vir 'n boelie te sê om op te hou om ander te pla.
Vertel 'n volwassene
Dit is baie belangrik om vir 'n volwassene te vertel dat jy geboelie word. Praat met 'n volwassene wat jy vertrou, soos jou ouer, 'n onderwyser of iemand anders.
Wees 'n vriend
As jy weet van kinders wat geboelie word, is dit die regte ding om so 'n kind te ondersteun. Jy kan planne maak soos om saam met so 'n kind te loop na die skool of terug huis toe.
Moenie terug boelie nie
Die Bybel leer ons om nie terug te slaan nie, al voel ons in ons hart ons wil. Wanneer jy terugbaklei maak dit die boelie net meer aggressief en dit kan ook baie gevaarlik wees, want iemand kan seerkry. Moenie sleg voel as dit nodig is vir jou om weg te hardloop van 'n boelie af nie. Dit is egter baie belangrik dat jy vir 'n volwassene daarvan vertel.
Verstaan 'n boelie
'n Boelie is iemand wat ongelukkig voel met homself en die wêreld en dit nie kan vat dat ander gelukkig is nie. Hulle boelie gewoonlik kinders om aandag te trek, en weet nie hoe om maats te maak nie.
Bid vir 'n boelie
Dit is net Jesus wat mense se gedagtes en gedrag kan verander en daarom moet ons bid en vir die Here vra dat hy die boelie se hart sal verander.
Bid vir jouself dat jy nie sal bang wees nie en altyd die regte ding sal doen. Bid ook dat Jesus jou gaan help om nie iemand anders nie (ook nie jou sussie en boetie) te boelie nie.